ธกส.ฮิตาชิพร้อมรับจำนำข้าวทันที
ธ.ก.ส. กลับลำหนุนโครงการรับจำนำข้าวของรัฐบาลใหม่ แต่ต้องหาเงินมาชดเชยหนี้เดิม
19 ส.ค. 2554

ธ.ก.ส. กลับลำหนุนโครงการรับจำนำข้าวของรัฐบาลใหม่ แต่ต้องหาเงินมาชดเชยหนี้เดิม
นายบุญไทย แก้วขันตี ผู้ช่วยผู้จัดการธนาคารเพื่อการเกษตรและสหกรณ์การเกษตร (ธ.ก.ส.) กล่าวว่า ธ.ก.ส.พร้อมดำเนินการตามนโยบายของรัฐบาลชุดใหม่ ทั้งนโยบายการพักหนี้เกษตรกร นโยบายการจำนำข้าวและพืชผลการเกษตร และนโยบายบัตรเครดิตเกษตรกร ขอยืนยันว่าสามารถเดินหน้าได้ทันที เพราะเป็นโครงการที่ ธ.ก.ส.เคยทำมาแล้ว 
ขณะที่โครงการบัตรเครดิตเกษตรกร ต้องใช้เวลาในการศึกษารายละเอียดก่อน แต่ก็เชื่อว่าสามารถเดินหน้าได้ภายในปีนี้
อย่างไรก็ดี นายบุญไทย กล่าวว่า ภาระหนี้ที่เกิดจากการรับจำนำในอดีตนั้น รัฐบาลคงต้องหามาชดใช้คืนให้ ธ.ก.ส. โดยปัจจุบันยังมีค้างอยู่ทั้งสิ้นกว่า 1.8 แสนล้านบาท ซึ่งการจะเดินหน้านโยบายนี้ต่อไป ก็ต้องมาหารือกันว่ารัฐบาลจะจัดหาเงินจากไหนมาให้ ธ.ก.ส. ซึ่งอาจจะใช้แหล่งเงินเดียวกับโครงการประกันรายได้ก็ได้
ทั้งนี้ ภาระหนี้จากโครงการจำนำในอดีตนั้นแบ่งเป็น 2 ส่วน คือ ส่วนที่ขายสินค้าหมดไปแล้ว แต่ขาดทุนเป็นเงิน 8 หมื่นล้าน1 แสนล้านบาท ซึ่งส่วนนี้รัฐบาลจะต้องตั้งงบชดเชยคืนให้ และอีกส่วนมีมูลค่า 1 แสนล้านบาท แต่ยังมีสินค้าคงต้องรอให้ระบายออกไปก่อน จึงจะรู้ว่าขาดทุนหรือไม่ และจะชดเชยเท่าใด
นายบุญไทย กล่าวอีกว่า สำหรับโครงการพักหนี้นั้น เดิม ธ.ก.ส. เคยพักหนี้ให้เกษตรกรที่เป็นหนี้ไม่เกิน 1 แสนบาทต่อราย หากครั้งนี้รัฐบาลต้องการให้ขยายมูลหนี้เป็นไม่เกิน 5 แสนบาทต่อราย ก็ครอบคลุมลูกค้าธนาคารซึ่งมีอยู่ 3.5 ล้านครอบครัวเกือบ 100% แต่หากรวมเอาสหกรณ์การเกษตรเข้ามาด้วย ก็จะมีประมาณ 5-6 ล้านครัวเรือน โดยการพักหนี้ในอดีตถือว่าเกษตรกรชำระหนี้ได้ดีเกิน 60%